title: Deċiżjoni tal-Kunsill (UE) 2016/769 tal-21 ta' April 2016 dwar l-aċċettazzjoni tal-Emendi għall-Protokoll tal-1998 għall-Konvenzjoni tal-1979 dwar it-Tniġġis Transkonfinali tal-Arja Fuq Distanza Twila li Jikkonċerna s-Sustanzi Niġġiesa Organiċi Persistenti

text:
               18.5.2016

               MT

               Il-Ġurnal Uffiċjali tal-Unjoni Ewropea

               L 127/21

         DEĊIŻJONI TAL-KUNSILL (UE) 2016/769
   tal-21 ta' April 2016
   dwar l-aċċettazzjoni tal-Emendi għall-Protokoll tal-1998 għall-Konvenzjoni tal-1979 dwar it-Tniġġis Transkonfinali tal-Arja Fuq Distanza Twila li Jikkonċerna s-Sustanzi Niġġiesa Organiċi Persistenti
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropew, u b'mod partikolari l-Artikolu 192(1), flimkien mal-Artikolu 218(6)(a), tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               L-Unjoni hija parti għall-Konvenzjoni tal-1979 tal-Kummissjoni Ekonomika għall-Ewropa tan-Nazzjonijiet Uniti (UNECE) dwar it-Tniġġis Transkonfinali tal-Arja Fuq Distanza Twila (il-“Konvenzjoni”), wara l-approvazzjoni tagħha fl-1981 (1).

               (2)

               L-Unjoni hija parti għall-Protokoll tal-1998 għall-Konvenzjoni tal-1979 dwar it-Tniġġis Transkonfinali tal-Arja Fuq Distanza Twila li Jikkonċerna s-Sustanzi Niġġiesa Organiċi Persistenti (il-“Protokoll”), wara l-approvazzjoni tagħha fid-19 ta' Frar 2004 (2).

               (3)

               Il-partijiet għall-Protokoll fetħu n-negozjati fl-2007 bil-ħsieb li jtejbu ulterjorment il-protezzjoni tas-saħħa tal-bniedem u l-ambjent, inkluż permezz tal-aġġornament tal-lista tas-sustanzi konċernati u l-valuri tal-limitu tal-emissjonijiet applikabbli għal ċerti inċineraturi tal-iskart.

               (4)

               Fl-2009, il-partijiet preżenti fis-27 sessjoni tal-Korp Eżekuttiv tal-Konvenzjoni adottaw b'kunsens id-Deċiżjonijiet 2009/1, 2009/2 u 2009/3 li jemendaw il-Protokoll.

               (5)

               L-emendi li jinsabu fid-Deċiżjoni 2009/3 daħlu fis-seħħ u saru effettivi abbażi tal-proċedura mħaffa prevista fl-Artikolu 14(4) tal-Protokoll.

               (6)

               L-emendi li jinsabu fid-Deċiżjonijiet 2009/1 u 2009/2 jirrikjedu aċċettazzjoni mill-partijiet għall-Protokoll skont l-Artikolu 14(3) tal-Protokoll.

               (7)

               L-Unjoni diġà adottat strumenti dwar materji koperti mill-emendi għall-Protokoll, inkluż ir-Regolament (KE) Nru 850/2004 tal-Parlament Ewropew u tal-Kunsill (3).

               (8)

               L-emendi għall-Protokoll li jinsabu fid-Deċiżjonijiet 2009/1 u 2009/2 għandhom għalhekk jiġu aċċettati f'isem l-Unjoni,

         ADOTTA DIN ID-DEĊIŻJONI:
   Artikolu 1
   L-emendi għall-Protokoll tal-1998 għall-Konvenzjoni tal-1979 dwar it-Tniġġis Transkonfinali tal-Arja Fuq Distanza Twila li Jikkonċerna s-Sustanzi Niġġiesa Organiċi Persistenti (il-“Protokoll”) huma b'dan aċċettati f'isem l-Unjoni.
   It-testi tal-emendi għall-Protokoll kif jinsabu fl-Artikolu 1 tad-Deċiżjoni 2009/1 u fl-Artikolu 1 tad-Deċiżjoni 2009/2 tal-Korp Eżekuttiv tal-Konvenzjoni huma mehmuża ma' din id-Deċiżjoni.
   Artikolu 2
   Il-President tal-Kunsill għandu jinnomina l-persuna jew persuni bis-setgħa li jiddepożitaw, f'isem l-Unjoni, fir-rigward ta' materji li jaqgħu taħt il-kompetenza tal-Unjoni, l-istrument ta' aċċettazzjoni previst fl-Artikolu 14(3) tal-Protokoll (4).
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, il-21 ta' April 2016.

            Għall-Kunsill

            Il-President

         G.A. VAN DER STEUR

      (1)  ĠU L 171, 27.6.1981, p. 11.

      (2)  ĠU L 81, 19.3.2004, p. 35.

      (3)  Regolament (KE) Nru 850/2004 tal-Parlament Ewropew u tal-Kunsill tad-29 ta' April 2004 dwar pollutanti organiċi persistenti u li jemenda d-Direttiva 79/117/KEE (ĠU L 158, 30.4.2004, p. 7).

      (4)  Id-data tad-dħul fis-seħħ tal-emendi għall-Protokoll ser jiġu ppubblikati f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

      EMENDI GĦALL-PROTOKOLL
      kif jidhru fl-Artikolu 1 tad-Deċiżjoni 2009/1 tal-Korp Eżekuttiv tal-Konvenzjoni
      A.   Artikolu 1
      Għandha ssir din is-sostituzzjoni fil-paragrafu 12:
      ““Sors immobbli ġdid” tfisser kwalunkwe sors immobbli li l-kostruzzjoni jew il-modifika sostanzjali tiegħu tibda wara l-iskadenza ta' sentejn (2) mid-data tad-dħul fis-seħħ għal Parti għal:

                  (a)

                  il-Protokoll preżenti; jew

                  (b)

                  emenda għall-Protokoll preżenti li, fir-rigward ta' sors immobbli, tintroduċi valuri limitu ġodda fil-Parti II tal-Anness IV jew tintroduċi l-kategorija fl-Anness VIII li fiha jidħol dak is-sors.

            Għandha tkun kwistjoni għall-awtoritajiet nazzjonali kompetenti biex jiddeċiedu dwar jekk modifika hix sostanzjali jew le, filwaqt li jqiesu fatturi bħall-benefiċċji ambjentali tal-modifika”.
      B.   Artikolu 3

                  1.

                  Fl-Artikolu 3, il-paragrafi 5(b)(i) u 5(b)(iii) tal-Protokoll tal-POPs, għall-kliem:
                  “li għalihom l-Anness V jidentifika l-aqwa tekniki disponibbli”
                  għandhom jiġu sostitwiti:
                  “li għalihom il-gwida adottata mill-Partijiet fis-sessjoni tal-Korp Eżekuttiv tidentifika l-aqwa tekniki disponibbli”.

                  2.

                  Il-punt u l-virgola fl-aħħar tal-paragrafu 5(b)(iv) għandha tinbidel b'punt.

                  3.

                  Jitħassar il-paragrafu 5(b)(v).

            C.   Artikolu 13
      Il-kliem “Annessi V u VII huma” għandhom jinbidlu bil-kliem “Anness V huwa”
      D.   Artikolu 14

                  1.

                  Il-paragrafu 3 għandu jinbidel b'li ġej:
                  “3.   L-emendi tal-Protokoll preżenti u tal-annessi I sa IV, VI u VIII għandhom jiġu adottati b'kunsens tal-Partijiet preżenti fis-sessjoni tal-Korp Eżekuttiv, u għandhom jidħlu fis-seħħ għall-Partijiet li aċċettawhom fid-disgħin jum wara d-data li fiha żewġ terzi minn dawk li kienu Partijiet fil-mument tal-adozzjoni tagħhom iddepożitaw mad-Depożitarju l-istrumenti ta' aċċettazzjoni tagħhom tiegħu. L-emendi għandhom jidħlu fis-seħħ għal kwalunkwe Parti oħra fid-disgħin jum wara d-data li fiha dik il-Parti tkun iddepożitat l-istrument ta' aċċettazzjoni tagħha tiegħu. Dan il-paragrafu għandu jkun suġġett għall-paragrafi 5 bis u 5 ter hawn taħt.”

                  2.

                  Fil-paragrafu 4, il-kliem “annessi V u VII” għandhom jinbidlu b'“anness V” u għall-kliem “kwalunkwe anness bħal dan” għandhom jinbidlu b'“anness V”.

                  3.

                  Fil-paragrafu 5, il-kliem “jew VII” għandhom jitħassru u għall-kliem “kwalunkwe anness bħal dan” għandhom jinbidlu b'“anness V”.

                  4.

                  Wara l-paragrafu 5, jiżdiedu l-paragrafi ġodda li ġejjin:
                  “5 bis.   Għal dawk il-Partijiet li aċċettawha, il-proċedura stipulata fil-paragrafu 5 ter hawn taħt għandha tiġi qabel il-proċedura stipulata fil-paragrafu 3 hawn fuq fir-rigward tal-emendi tal-annessi I sa IV, VI u VIII.

                              5 ter.

                                          (a)

                                          L-emendi tal-annessi I sa IV, VI u VIII għandhom jiġu adottati permezz ta' konsensus tal-Partijiet preżenti fis-sessjoni tal-Korp Eżekuttiv. Mal-iskadenza ta' sena mid-data tal-komunikazzjoni tagħha lill-Partijiet kollha mis-Segretarju Eżekuttiv tal-Kummissjoni, emenda għal kwalunkwe anness bħal dan għandha ssir effettiva għal dawk il-Partijiet li ma ssottomettewx notifika skont id-dispożizzjonijiet tas-sottoparagrafu (b) hawn taħt fid-Depożitarju;

                                          (b)

                                          Kwalunkwe Parti li ma tistax tapprova emenda tal-annessi I sa IV, VI u VIII għandha b'hekk tinnotifika lid-Depożitarju bil-miktub fi żmien sena mid-data tal-komunikazzjoni tal-adozzjoni tagħha. Id-Depożitarju għandu mingħajr dewmien jinnotifika lill-Partijiet kollha dwar kwalunkwe notifika bħal din riċevuta. Parti tista' fi kwalunkwe mument tissostitwixxi aċċettazzjoni għan-notifika preċedenti tagħha u, mad-depożitu ta' strument ta' aċċettazzjoni mad-Depożitarju, l-emenda ta' anness bħal dan għandha ssir effettiva għal dik il-Parti;

                                          (c)

                                          Kwalunkwe emenda tal-annessi I sa IV, VI u VII ma għandhiex tidħol fis-seħħ jekk għadd aggregat ta' sittax-il Parti jew iktar ikunu:

                                                      (i)

                                                      Issottomettew notifika skont id-dispożizzjonijiet tas-sottoparagrafu (b) hawn fuq; jew

                                                      (ii)

                                                      Jew ma aċċettawx il-proċedura stipulata f'dan il-paragrafu u ma jkunux għadhom iddepożitaw strument ta' aċċettazzjoni skont id-dispożizzjonijiet tal-paragrafu 3 hawn fuq”.

            E.   Artikolu 16
      Għandu jiżdied paragrafu ġdid wara l-paragrafu 2 kif ġej:

         “3.   Stat jew Organizzazzjoni Reġjonali għall-Integrazzjoni Ekonomika għandhom jiddikjaraw l-istrument ta' ratifika, approvazzjoni jew adeżjoni tagħhom jekk ma għandhomx l-intenzjoni li jkunu marbutin bil-proċeduri stipulati fl-Artikolu 14, il-paragrafu 5 ter fir-rigward tal-emenda tal-annessi I sa IV, VI u VIII.”

      F.   Anness I

                  1.

                  Fl-elenkar għas-sustanza DDT, il-kundizzjonijiet (innumerati 1 u 2) dwar l-eliminazzjoni tal-produzzjoni għandhom jitħassru u jinbidlu bil-kelma “Xejn” u l-kliem “ħlief kif identifikat fl-anness II” fil-kundizzjonijiet dwar l-użu għandhom jitħassru.

                  2.

                  Fl-elenkar għas-sustanza Ettakloru, il-kundizzjonijiet dwar l-użu għandhom jitħassru u jinbidlu bil-kelma “Xejn”.

                  3.

                  Fl-elenkar għas-sustanza Eżaklorobenżen, il-kundizzjonijiet dwar il-produzzjoni u l-użu għandhom jitħassru u f'kull każ jinbidlu bil-kelma “Xejn”.

                  4.

                  L-elenkar għas-sustanzi li ġejjin għandu jiżdied billi jiddaħħlu r-ringieli li ġejjin fl-ordni alfabetika xierqa:

                              “Eżaklorobutadjen
                              CAS: 87-68-3

                              Produzzjoni

                              Xejn

                              Użu

                              Xejn

                              Eżakloroċikloeżani (HCH) (CAS: 608-731), inkluż lindan (CAS: 58-89-9

                              Produzzjoni

                              Xejn

                              Użu

                              Xejn, ħlief għall-isomeru gamma tal-HCH (lindan), użat f'insettiċida topiku għal skopijiet ta' saħħa pubblika. Użijiet bħal dawn għandhom jiġu evalwati mill-ġdid taħt dan il-Protokoll fl-2012 jew sena wara li l-emenda tidħol fis-seħħ, liema tkun l-iktar tard.

                              Etere tal-eżabromodifenil (a) u etere tal-eptabromodifenil (a)

                              Produzzjoni

                              Xejn

                              Użu

                                          1.

                                          Parti tista' tippermetti riċiklaġġ ta' oġġetti li jkun fihom jew jista' jkun fihom kwalunkwe minn dawn is-sustanzi, u l-użu u r-rimi finali ta' oġġetti manifatturati minn materjali riċiklati li fihom jew jista' jkun fihom kwalunkwe minn dawn is-sustanzi, sakemm ir-riċiklaġġ u r-rimi finali jitwettqu f'manjiera li hija ambjentalment soda u li ma twassalx għal irkupru ta' kwalunkwe minn dawn is-sustanzi għall-fini tal-użu mill-ġdid tagħhom.

                                          2.

                                          Mill-2013 u kull erba' snin sussegwentement sakemm din il-kundizzjoni t'hawn fuq titneħħa jew tiskadi b'mod ieħor, il-Korp Eżekuttiv għandu jevalwa l-progress li l-Partijiet għamlu lejn il-kisba tal-oġġettiv aħħari tagħhom tal-eliminazzjoni ta' dawn is-sustanzi li jinsabu f'dawn l-oġġetti u jirrevedi l-ħtieġa kontinwata għall-kundizzjoni, li fi kwalunkwe każ għandha tiskadi fl-2030 l-aktar tard.

                              Etere tat-tetrabromodifenil (b) u etere tal-pentabromodifenil (b)

                              Produzzjoni

                              Xejn

                              Użu

                                          1.

                                          Parti tista' tippermetti riċiklaġġ ta' oġġetti li jkun fihom jew jista' jkun fihom kwalunkwe minn dawn is-sustanzi, u l-użu u r-rimi finali ta' oġġetti manifatturati minn materjali riċiklati li fihom jew jista' jkun fihom kwalunkwe minn dawn is-sustanzi, sakemm ir-riċiklaġġ u r-rimi finali jitwettqu f'manjiera li hija ambjentalment soda u li ma twassalx għal irkupru ta' kwalunkwe minn dawn is-sustanzi għall-fini tal-użu mill-ġdid tagħhom.

                                          2.

                                          Mill-2013 u kull erba' snin sussegwentement sakemm din il-kundizzjoni t'hawn fuq titneħħa jew tiskadi b'mod ieħor, il-Korp Eżekuttiv għandu jevalwa l-progress li l-Partijiet għamlu lejn il-kisba tal-oġġettiv aħħari tagħhom tal-eliminazzjoni ta' dawn is-sustanzi li jinsabu f'dawn l-oġġetti u jirrevedi l-ħtieġa kontinwata għall-kundizzjoni, li fi kwalunkwe każ għandha tiskadi fl-2030 l-aktar tard.

                              Pentaklorobenżen
                              CAS: 608-93-5

                              Produzzjoni

                              Xejn

                              Użu

                              Xejn

                              Sulfonat tal-perfluworottan (PFOS) (c)

                              Produzzjoni

                              Xejn, ħlief għall-produzzjoni għall-użijiet (a)-(c) hawn taħt, u (a)-(e) fl-anness II

                              Użu

                              Xejn, ħlief għall-użijiet li ġejjin u l-użijiet (a)-(e) fl-anness II:

                                          (a)

                                          Elettrodepożizzjoni tal-kromju, anodizzazzjoni tal-kromju u inċiżjoni inversa sal-2014;

                                          (b)

                                          Depożizzjoni ta' nikil-politetrafluworoetilen mingħajr kurrent elettriku sal-2014;

                                          (c)

                                          Inċiżjoni tas-sottostrati tal-plastik qabel il-metallizzazzjoni tagħhom sal-2014;

                                          (d)

                                          Fowms għat-tifi tan-nar, iżda biss jekk ġew manifatturati jew kienu qed jintużaw sat-18 ta' Diċembru 2009

                                    Fir-rigward tal-fowms għat-tifi tan-nar:

                                          (i)

                                          Il-Partijiet għandhom jistinkaw biex jeliminaw il-fowms għat-tifi tan-nar li fihom il-PFOS sal-2014, li ġew manifatturati jew kienu qed jintużaw sat-18 ta' Diċembru 2009 u għandhom jirrapportaw il-progress tagħhom lill-Korp Eżekuttiv fl-2014;

                                          (ii)

                                          Abbażi tar-rapporti tal-Partijiet u l-paragrafu (i), il-Korp Eżekuttiv għandu sal-2015 jivvaluta jekk l-użu tal-fowms għat-tifi tan-nar li fihom il-PFOS li ġew manifatturati jew kienu qed jintużaw sat-18 ta' Diċembru 2009 għandhomx ikunu suġġetti għal restrizzjonijiet addizzjonali.”

                  5.

                  L-elenkar għas-sustanza PCB għandu jitħassar u jinbidel bir-ringiela li ġejja:

                              “Bifenili poliklorurati (PCBs) (d)

                              Produzzjoni

                              Xejn

                              Użu

                              Xejn. Fir-rigward tal-PCBs li qed jintużaw sad-data ta' implimentazzjoni, il-Partijiet għandhom:

                                          1.

                                          Jagħmlu sforzi determinati mfassla biex iwasslu għal:

                                                      (a)

                                                      L-eliminazzjoni tal-użu tal-PCBs identifikabbli fit-tagħmir (jiġifieri transformers, kapasiters jew reċipjenti oħrajn li fihom stokkijiet likwidi residwi) li fihom il-PCBs f'volumi ikbar minn 5dm3 u li għandhom konċentrazzjoni ta' 0,05 % PCBs jew ikbar, mill-iktar fis possibbli iżda mhux iktar tard mill-31 ta' Diċembru 2010, jew il-31 ta' Diċembru 2015 għal pajjiżi b'ekonomiji fi tranżizzjoni;

                                                      (b)

                                                      Id-distruzzjoni jew id-dekontaminazzjoni f'manjiera ambjentalment soda ta':

                                                                  —

                                                                  Il-PCBs likwidi kollha msemmija fis-sottoparagrafu (a) u PCBs likwidi oħrajn li fihom iktar minn 0,005 % PCBs mhux fit-tagħmir, mill-iktar fis possibbli iżda mhux iktar tard mill-31 ta' Diċembru 2015, jew il-31 ta' Diċembru 2020 għal pajjiżi b'ekonomiji fi tranżizzjoni;

                                                                  —

                                                                  Il-PCBs likwidi kollha msemmija fil-paragrafu 2(a) sa mhux iktar tard mill-31 ta' Diċembru 2029;

                                                      (c)

                                                      Id-dekontaminazzjoni jew ir-rimi ta' tagħmir imsemmija fis-sottoparagrafi 1(a) u 2(a) f'manjiera ambjentalment soda.

                                          2.

                                          Jistinkaw biex:

                                                      (a)

                                                      Jidentifikaw u jneħħu mill-użu tagħmir (eż. transformers, kapasiters jew reċipjenti oħrajn li fihom stokkijiet likwidi) li fih iktar minn 0,005 % PCBs u volumi ikbar minn 0,05 dm3, mill-iktar fis possibbli iżda mhux iktar tard mill-31 ta' Diċembru 2025;

                                                      (b)

                                                      Jidentifikaw oġġetti oħrajn li fihom iktar minn 0,005 % PCBs (eż. inforra tal-kejbils, qalfataġġ imwebbes u oġġetti miżbugħin) u jamministrawhom skont il-paragrafu 3 tal-artikolu 3.

                                          3.

                                          Jiżguraw li t-tagħmir deskritt fis-sottoparagrafi 1(a) u 2(a) ma jiġix esportat jew importat apparti mill-iskop ta' ġestjoni tal-iskart f'manjiera ambjentalment soda.

                                          4.

                                          Jippromwovu li ġej biex inaqqsu l-esponimenti u r-riskju biex jikkontrollaw l-użu tal-PCBs:

                                                      (a)

                                                      Jużaw il-PCBs biss f'tagħmir intatt u mingħajr rilaxxi u biss f'żoni fejn ir-riskju mir-rilaxx ambjentali jista' jiġi minimizzat u rimedjat malajr;

                                                      (b)

                                                      Ma jużawx il-PCBs f'tagħmir f'żoni assoċjati mal-produzzjoni jew l-ipproċessar tal-ikel jew l-għalf;

                                                Meta jintużaw il-PCBs f'żoni popolati, inkluż skejjel u sptarijiet, jittieħdu l-miżuri raġonevoli kollha għall-prevenzjoni ta' insuffiċjenzi elettriċi li jistgħu jirriżultaw f'nirien, u regolarment jispezzjonaw it-tagħmir għar-rilaxxi.”

                  6.

                  In-nota f'qiegħ il-paġna (a) fl-aħħar tal-anness I għandha titħassar.

                  7.

                  In-noti f'qiegħ il-paġna li ġejjin għandhom jiżdiedu fl-aħħar tal-anness I:

                              “(a)

                              “Etere tal-eżabromodifenil u etere tal-eptabromodifenil” ifissru 2,2′,4,4′,5,5′- etere tal-eżabromodifenil (BDE-153, CAS Nru: 68631-49-2), 2,2′,4,4′,5,6′- etere tal-eżabromodifenil (BDE-154, CAS Nru: 207122-15-4), 2,2′,3,3′,4,5′,6 etere tal-eptabromodifenil (BDE-175, CAS Nru: 446255-22-7), 2,2′,3,4,4′,5′,6- tere tal-eptabromodifenil (BDE-183, CAS Nru: 207122-16-5) u eteri tal-ħeksa- u eptabromodifenil oħrajn preżenti fl-etere tal-ottabromodifenil kummerċjali.

                              (b)

                              “Etere tat-tetrabromodifenil u etere tal-pentabromodifenil” ifissru 2,2′,4,4′- etere tat-tetrabromodifenil (BDE-47, CAS Nru: 40088-47-9) u 2,2′,4,4′,5- etere tal-pentabromodifenil (BDE-99, CAS Nru: 32534-81-9) u eteri tat-tetra- u pentabromodifenil oħrajn preżenti fl-etere tal-pentabromodifenil kummerċjali.

                              (c)

                              Sulfonat tal-perfluworottan (PFOS) tfisser sustanzi definiti permezz tal-formula molekulari C8F17SO2X, fejn X = OH, melħ tal-metall, aloġenur, ammid jew derivattivi oħrajn inkluż il-polimeri.

                              (d)

                              “Bifenili poliklorurati” tfisser komposti aromatiċi ffurmati f'tali manjiera li l-atomi tal-idroġenu fuq il-molekula tal-bifenil (żewġ ċrieki tal-benżen marbutin flimkien permezz ta' rabta unika ta' karbonju-karbonju) jistgħu jinbidlu b'massimu ta' 10 atomi tal-kloru.”

            G   Anness II

                  1.

                  L-elenkar għas-sustanzi DDT, HCH, u PCB fit-tabella li tidher wara l-ewwel paragrafu tal-anness II, għandu jitħassar.

                  2.

                  L-elenkar għas-sustanza li ġejja għandu jiżdied billi tiddaħħal ir-ringiela li ġejja fl-ordni alfabetika xierqa:

                              “Sustanza

                              Rekwiżiti ta' implimentazzjoni

                              Ristretti għall-użijiet

                              Kundizzjonijiet

                              Sulfonat tal-perfluworottan (PFOS) (1)

                                          (a)

                                          Kisjiet fotoreżistenti jew antiriflessivi għall-proċessi tal-fotolitografija;

                                          (b)

                                          Kisjiet fotografiċi applikati mal-films, il-karti jew il-folji tal-istampar;

                                          (c)

                                          Soppressuri tar-raxx għal kromju iebes mhux dekorattiv (VI) aġenti tad-depożizzjoni u umidifikanti għall-użu f'sistemi kontrollati tal-elettrodepożizzjoni;

                                          (d)

                                          Fluwidi idrawliċi għall-avjazzjoni;

                                          (e)

                                          Ċertu apparat mediku (bħas-saffi tal-kopolimer tal-etilen tat-tetrafulworoetilen (ETFE) u produzzjoni radjoopaka tal-EFTE, apparat dijanjostiku mediku in vitro, u filtri tal-kulur CCD).

                              Il-partijiet għandhom jieħdu azzjoni biex jeliminaw dawn l-użijiet ladarba jkunu disponibbli alternattivi adattati
                              Sa mhux iktar tard mill-2015 u kull erba' snin wara dan, kull Parti li tuża dawn is-sustanzi għandha tirrapporta dwar il-progress li sar biex teliminahom u tissottometti informazzjoni dwar dan il-progress lill-Korp Eżekuttiv. Abbażi ta' dawn ir-rapporti, dawn l-użijiet ristretti għandhom jiġu vvalutati mill-ġdid.

            H.   Anness III

                  1.

                  It-test taħt l-intestatura “Sena ta' referenza” għal kull wieħed mis-sustanzi elenkati fl-anness III għandu jitħassar u jinbidel b'li ġej:
                  “1990; jew sena alternattiva mill-1985 sal-1995 inklussivi, jew għal pajjiżi b'ekonomiji fi tranżizzjoni, sena alternattiva mill-1985 sas-sena tad-dħul fis-seħħ tal-Protokoll għal Parti, u kif speċifikat mill-Parti mar-ratifika, l-aċċettazzjoni, l-approvazzjoni jew l-adeżjoni”

                  2.

                  Fl-elenkar għas-sustanza Eżaklorobenżen, taħt l-isem tas-sustanza għandu jiżdied it-test li ġej: “CAS: 118-74-1”.

                  3.

                  Għandu jiżdied elenkar għall-PCBs tas-sustanzi billi fl-aħħar tat-tabella tiddaħħal ir-ringiela li ġejja:

                              “PCBs (c)

                              2005; jew sena alternattiva mill-1995 sal-2010 inklussivi, jew għal pajjiżi b'ekonomiji fi tranżizzjoni, sena alternattiva mill-1995 sas-sena tad-dħul fis-seħħ tal-Protokoll għal Parti, u kif speċifikat mill-Parti mar-ratifika, l-aċċettazzjoni, l-approvazzjoni jew l-adeżjoni.”

                  4.

                  Għandha tiżdied nota f'qiegħ il-paġna wara n-nota f'qiegħ il-paġna b/kif ġej:

                              “(c)

                              Bifenili poliklorurati, kif definit fl-anness I, meta ffurmati u rilaxxati mingħajr intenzjoni minn sorsi antropoġeniċi.”

            I.   Anness IV

                  1.

                  Fil-paragrafu 2, fil-parenteżi, il-kelma “u” għandha titħassar u l-kliem “, u għal kontenut tal-ossiġenu magħruf” għandhom jiżdiedu fl-aħħar.

                  2.

                  Il-paragrafu 3 għandu jitħassar u jinbidel bit-test li ġej:

                              “3.

                              Il-valuri limitu jirrelataw għal sitwazzjoni normali tal-operat. Għall-operazzjonijiet f'lott, il-valuri limitu jirrelataw mal-livelli medji kif reġistrat matul il-proċess kollu tal-lott — inkluż għal eżempju tisħin minn qabel, tisħin u tkessiħ.”

                  3.

                  Fil-paragrafu 4, il-kelma “applikabbli” għandha tiżdied qabel il-kelma “standards” u l-kliem “pereżempju” għandhom jiżdiedu qabel il-kliem “il-Kumitat.”

                  4.

                  Il-paragrafu 6 għandu jitħassar u jinbidel bit-test u n-nota f'qiegħ il-paġna li ġejjin:

                              “6.

                              L-emissjonijiet tal-PCDD/F jingħataw f'ekwivalenti tossiċi totali (TEQ) (1). Il-valuri tal-fatturi ta' ekwivalenza tossika li għandhom jintużaw għall-finijiet ta' dan il-Protokoll għandhom ikunu konsistenti mal-istandards internazzjonali applikabbli, inklużi l-valuri tal-fatturi ta' ekwivalenza tossika għall-mammiferi stabbiliti mill-Organizzazzjoni Dinjija tas-Saħħa fl-2005 għall-PCDD/F.

                     (1)  L-ekwivalenti tossiku totali (TEQ) huwa definit f'sens operattiv mis-somma tal-prodotti tal-konċentrazzjoni ta' kull kompost multiplikat bil-fattur ta' ekwivalenza tossika tiegħu (TEF) u huwa stima tal-attività totali tat-taħlita li tixbaħ 2,3,7,8-TCDD. Ekwivalenti tossiku totali qabel kienet imqassra għal TE.”"

                  5.

                  Il-paragrafu 7 għandu jitħassar u jinbidel bit-test u n-nota f'qiegħ il-paġna li ġejjin:

                              “7.

                              Il-valuri limitu li ġejjin, li jirreferu għal konċentrazzjoni ta' 11 % O2 fil-gass mit-tromba ta' ċumnija, japplikaw għat-tipi ta' inċineratur li ġejjin:

                                          Skart solidu tal-muniċipju (sors immobbli eżistenti li jaħraq iktar minn 3 tunnellati fis-siegħa u kull sors immobbli ġdid)
                                          0,1 ng TEQ/m3

                                          Skart solidu mediku (sors immobbli eżistenti li jaħraq iktar minn tunnellata 1 fis-siegħa u kull sors immobbli ġdid)

                                                      Sors immobbli ġdid:

                                                      0,1 ng TEQ/m3

                                                      Sors immobbli eżistenti:

                                                      0,5 ng TEQ/m3

                                          Skart perikoluż (sors immobbli eżistenti li jaħraq iktar minn tunnellata 1 fis-siegħa u kull sors immobbli ġdid)

                                                      Sors immobbli ġdid:

                                                      0,1 ng TEQ/m3

                                                      Sors immobbli eżistenti:

                                                      0,2 ng TEQ/m3

                                          Skart industrijali mhux perikoluż (2)
                                              (3)

                                                      Sors immobbli ġdid:

                                                      0,1 ng TEQ/m3

                                                      Sors immobbli eżistenti:

                                                      0,5 ng TEQ/m3

                     (2)  Inkluż inċineraturi li jittrattaw l-iskart tal-bijomassa li jista' jkun fih komposti organiċi aloġenati jew metalli tqal b'riżultat tat-trattament tal-preservattivi jew kisi tal-injam, u li jinkludi b'mod partikolari skart tal-bijomassa li joriġina mill-iskart tal-kostruzzjoni u t-tkissir, iżda jeskludi l-inċineraturi li jittrattaw skart ieħor tal-bijomassa biss."

                     (3)  Pajjiżi b'ekonomiji fi tranżizzjoni jistgħu jeskludu l-kokombustjoni tal-iskart industrijali mhux perikoluż fil-proċessi industrijali fejn skart bħal dan jintuża bħala fjuwil addizzjonali li jikkontribwixxi sa 10 % tal-enerġija,”"

                  6.

                  Għandhom jiżdiedu l-paragrafi ġodda li ġejjin wara l-paragrafu 7:

                              “8.

                              Il-valur limitu li ġej, li jirreferi għal konċentrazzjoni ta' 16 % O2 fil-gass mit-tromba ta' ċumnija, japplika għall-impjanti tas-sinter:
                              0,5 ng TEQ/m3

                              9.

                              Il-valur limitu li ġej, li jirreferi għall-konċentrazzjoni proprja ta' O2 fil-gass mit-tromba ta' ċumnija, japplika għas-sors li ġej:
                              Produzzjoni sekondarja tal-azzar — Fran tal-ark elettriċi b'kapaċità li jipproduċu iktar minn 2,5 tunnellati fis-siegħa ta' azzar imdewweb għal iktar proċessar:
                              0,5 ng TEQ/m3”

            J.   Anness VI

                  1.

                  It-test eżistenti tal-anness għandu jiġi mmarkat bħala l-paragrafu 1.

                  2.

                  Fil-paragrafu (a), wara l-kliem “Protokoll preżenti” għandhom jiżdiedu l-kliem “għal Parti”.

                  3.

                  Għandu jkun hemm bidla fil-paragrafu (b):
                  “Għal sorsi immobbli eżistenti:

                              (i)

                              tmien snin wara d-data tad-dħul fis-seħħ tal-Protokoll preżenti għal Parti. Jekk hemm bżonn dan il-perjodu jista' jiġi estiż għal sorsi immobbli eżistenti speċifiċi skont il-perjodu ta' amortizzazzjoni previst fil-leġiżlazzjoni nazzjonali; jew

                              (ii)

                              għal Parti li hija pajjiż b'ekonomija fi tranżizzjoni, sa ħmistax-il sena wara d-data tad-dħul fis-seħħ tal-Protokoll preżenti għal dik il-Parti”.

                  4.

                  Għandu jiżdied paragrafu ġdid fl-aħħar tal-Anness kif ġej:

                              “2.

                              L-iskali taż-żmien għall-applikazzjoni tal-valuri limitu u l-aqwa tekniki disponibbli li ġew aġġornati jew introdotti b'riżultat tal-emenda ta' dan il-Protokoll għandhom:

                                          (a)

                                          għal sorsi immobbli ġodda, sentejn wara d-data tad-dħul fis-seħħ tal-emenda rilevanti għal Parti;

                                          (b)

                                          għal sorsi immobbli eżistenti:

                                                      (i)

                                                      tmien snin wara d-data tad-dħul fis-seħħ tal-emenda rilevanti għal Parti; jew

                                                      (ii)

                                                      għal Parti li hija pajjiż b'ekonomija fi tranżizzjoni, sa ħmistax-il sena wara d-data tad-dħul fis-seħħ tal-emenda rilevanti għal dik il-Parti”.

            K.   Anness VIII

                  1.

                  Fit-tieni sentenza tal-parti I, qabel il-kliem “anness V” għandhom jiżdiedu l-kliem “id-dokument ta' gwida msemmi fi”.

                  2.

                  Id-deskrizzjoni fil-kategorija 1 fit-tabella fil-parti II għandha titħassar u tinbidel bit-test li ġej: “Inċinerazzjoni ta' skart, inkluż koinċinerazzjoni, skart tal-muniċipju, perikoluż, mhux perikoluż u skart mediku u ħama tad-drenaġġ.”

                  3.

                  Il-kategoriji l-ġodda li ġejjin għandhom jiżdiedu mat-tabella fil-parti II:

                              “13

                              Proċess tal-produzzjoni kimika speċifiċi li jirrilaxxaw sustanzi niġġiesa organiċi persistenti mingħajr intenzjoni, speċjalment il-produzzjoni tal-klorofenoli u l-kloranil.

                              14

                              Proċessi termali fl-industrija metallurġika, metodi bbażati fuq il-kloru.”

         (1)  Sulfonat tal-perfluworottan (PFOS) tfisser sustanzi definiti permezz tal-formula kimika C8F17SO2X, fejn X = OH, melħ tal-metall, aloġenur, ammid jew derivattivi oħrajn inkluż il-polimeri”

      EMENDI GĦALL-PROTOKOLL
      kif jidhru fl-Artikolu 1 tad-Deċiżjoni 2009/2 tal-Korp Eżekuttiv tal-Konvenzjoni
      A.   Anness I

                  1.

                  L-elenkar għas-sustanzi li ġejjin għandu jiżdied billi jiddaħħlu r-ringieli li ġejjin fl-ordni alfabetika xierqa:

                              “Naftaleni Poliklorurati (PCN)

                              Produzzjoni

                              Xejn

                              Użu

                              Xejn

                              Paraffini klorurati b'katina qasirad (d)

                              Produzzjoni

                              Xejn, ħlief għall-produzzjoni għall-użijiet speċifikati fl-anness II

                              Użu

                              Xejn, ħlief għall-użijiet speċifikati fl-anness II”

                  2.

                  In-nota f'qiegħ il-paġna li ġejja għandha tiżdied fl-aħħar tal-anness I:

                              “(d)

                              Paraffini klorurati b'katina qasira tfisser alkani klorurati b'tul tal-katina tal-karbonju li tkun tikkonsisti minn 10 sa 13-il atomu tal-karbonju u l-grad ta' klorurazzjoni ta' iktar minn 48 % skont il-piż.”

            B.   Anness II

                  1.

                  L-elenkar għas-sustanzi li ġejjin għandu jiżdied billi tiddaħħal ir-ringiela li ġejja fl-ordni alfabetika xierqa:

                              “Paraffini klorurati b'katina qasira (d)

                                          (a)

                                          Ritardanti tan-nar fil-lasktu użat fiċ-ċineg tal-conveyor fl-industrija tal-minjieri;

                              Il-partijiet għandhom jieħdu azzjoni biex jeliminaw l-użu ta' dawn ladarba jkunu disponibbli alternattivi xierqa.

                                          (b)

                                          Ritardanti tan-nar fis-siġillanti tad-digi.

                              Sa mhux iktar tard mill-2015 u kull erba' snin wara dan, kull Parti li tuża dawn is-sustanzi għandha tirrapporta dwar il-progress li sar biex teliminahom u tissottometti informazzjoni dwar dan il-progress lill-Korp Eżekuttiv. Abbażi ta' dawn ir-rapporti, dawn l-użi ristretti għandhom jiġu vvalutati mill-ġdid.”

                  2.

                  In-nota f'qiegħ il-paġna li ġejja għandha tiżdied fl-aħħar tal-anness II:

                              “(b)

                              Paraffini klorurati ta' katina qasira tfisser alkani klorurati b'tul tal-katina tal-karbonju li tkun tikkonsisti minn 10 sa 13-il atomu tal-karbonju u l-grad ta' klorurazzjoni ta' iktar minn 48 % skont il-piż.”


title: Deċiżjoni tal-Kummissjoni tal- 14 ta’ Diċembru 2009 li temenda d-Deċiżjoni 2004/407/KE dwar l-awtorizzazzjoni tal-importazzjonijiet tal-ġelatina fotografika fir-Repubblika Ċeka (notifikata bid-dokument numru C(2009) 9899)

text:
                  16.12.2009

                  MT

                  Il-Ġurnal Uffiċjali tal-Unjoni Ewropea

                  L 330/82

            DEĊIŻJONI TAL-KUMMISSJONI
      tal-14 ta’ Diċembru 2009
      li temenda d-Deċiżjoni 2004/407/KE dwar l-awtorizzazzjoni tal-importazzjonijiet tal-ġelatina fotografika fir-Repubblika Ċeka
      (notifikata bid-dokument numru C(2009) 9899)
      (It-testi biċ-Ċek, bl-Olandiż, bl-Ingliż, bil-Franċiż u bil-Ġermaniż biss huma awtentiċi)
      (2009/960/UE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 1774/2002 tal-Parlament Ewropew u tal-Kunsill tat-3 ta’ Ottubru 2002 li jippreskrivi regoli tas-saħħa li jirrigwardaw prodotti sekondarji tal-annimali mhux maħsuba għall-konsum uman (1) u b’mod partikolari l-Artikolu 4(4) u Artikolu 32(1) tiegħu,
      Billi:

                  (1)

                  Ir-Regolament (KE) Nru 1774/2002 jipprojbixxi l-importazzjoni u t-tranżitu tal-prodotti sekondarji u pproċessati tal-annimali fl-Unjoni sakemm ma jkunux ġew awtorizzati skont dak ir-Regolament.

                  (2)

                  Id-Deċiżjoni tal-Kummissjoni 2004/407/KE tas-26 ta’ April 2004 dwar regoli tranżitorji rigward is-saħħa u ċ-ċertifikazzjoni skont ir-Regolament (KE) Nru 1774/2002 tal-Parlament Ewropew u tal-Kunsill l-dwar importazzjoni minn ċerti pajjiżi terzi ta’ ġelatina fotografika (2) tipprevedi, li l-Belġju, il-Lussemburgu, l-Olanda u r-Renju Unit għandhom jawtorizzaw l-importazzjoni ta’ ċerta ġelatina maħsuba b’mod esklużiv għall-industrija fotografika (ġelatina fotografika), b’konformità ma’ dik id-Deċiżjoni.

                  (3)

                  Id-Deċiżjoni 2004/407/KE tipprevedi li tiġi awtorizzata biss l-importazzjoni tal-ġelatina fotografika mill-pajjiżi terzi elenkati fl-Anness ta’ dik id-Deċiżjoni, jiġifieri l-Ġappun u l-Istati Uniti tal-Amerika. Skont din id-Deċiżjoni, il-kunsinni importati għandhom jiġu trasportati sal-impjant destinatarju f’kundizzjonijiet stretti ta’ passaġġ, sabiex jiġu evitati riskji potenzjali għas-saħħla pubblika u dik tal-annimali.

                  (4)

                  Ir-Repubblika Ċeka ressqet talba għall-awtorizzazzjoni tal-importazzjoni tal-ġelatina fotografika minn dawk il-pajjiżi terzi lejn stabbiliment fit-territorju tagħha. Ir-Repubblika Ċeka kkonfermat li l-kundizzjonijiet stretti ta’ passaġġ skont id-Deċiżjoni 2004/407/KE se jiġi applikati sabiex jiġu evitati r-riskji potenzjali għas-saħħa.

                  (5)

                  Skont dan, u bi stennija għar-reviżjoni tar-rekwiżiti tekniċi għall-importazzjoni tal-prodotti sekondarji mill-annimali skont ir-Regolament dwar il-prodotti sekondarji mill-Annimali, (KE) Nru 1069/2009 tal-Parlament Ewropew u tal-Kunsill (3), ir-Repubblika Ċeka tista’ titħalla tawtorizza l-importazzjoni tal-ġelatina fotografika suġġetta għall-konformità mal-kundizzjonijiet stipulati fid-Deċiżjoni 2004/407/KE. Madankollu, minħabba raġunijiet ġeografiċi, dawn l-importazzjonijiet jafu jgħaddu mill-Ġermanja.

                  (6)

                  Id-Deċiżjoni 2004/407/KE għandha għalhekk tiġi emendata skont dan.

                  (7)

                  Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

            ADOTTAT DIN ID-DEĊIŻJONI:
      Artikolu 1
      Id-Deċiżjoni 2004/407/KE hija emendata kif ġej:

                  1.

                  L-Artikolu 1 għandu jiġi sostitwit b’dan li ġej:
                  “Artikolu 1
                  Deroga li tikkonċerna l-importazzjoni tal-ġelatina fotografika
                  B’deroga mill-Artikolu 29(1) tar-Regolament (KE) Nru 1774/2002, il-Belġju, ir-Repubblika Ċeka, il-Lussemburgu, l-Olanda u r-Renju Unit għandhom jawtorizzaw l-importazzjoni ta’ ġelatina prodotta minn materjali li fihom il-kolonna vertebrali bovina kklassifikata bħala materjal tal-Kategorija 1 skont dak ir-Regolament, maħsuba esklużivament għall-industrija fotografika (ġelatina fotografika), b’konformità ma’ din id-Deċiżjoni.”

                  2.

                  L-Artikolu 9 għandu jiġi sostitwit b’dan li ġej:
                  “Artikolu 9
                  Destinatarji
                  Din id-Deċiżjoni hija indirizzata lir-Renju tal-Belġju, ir-Repubblika Ċeka, il-Gran Dukat tal-Lussemburgu, ir-Renju tal-Olanda u r-Renju Unit tal-Gran Brittanja u l-Irlanda ta’ Fuq.”

                  3.

                  L-Annessi I u III huma emendati skont l-Anness ta’ din id-Deċiżjoni.

            Artikolu 2
      Din id-Deċiżjoni għandha tapplika mill-1 ta’ Jannar 2010.
      Artikolu 3
      Din id-Deċiżjoni hija indirizzata lir-Renju tal-Belġju, ir-Repubblika Ċeka, il-Gran Dukat tal-Lussemburgu, ir-Renju tal-Olanda u r-Renju Unit tal-Gran Brittanja u l-Irlanda ta’ Fuq.

         Magħmul fi Brussell, l-14 ta’ Diċembru 2009.

               Għall-Kummissjoni

            Androulla VASSILIOU

               Membru tal-Kummissjoni

         (1)  ĠU L 273, 10.10.2002, p. 1.

         (2)  ĠU L 151, 30.4.2004, p. 11.

         (3)  ĠU L 300, 14.11.2009, p. 1.

         ANNESS
         L-Annessi I u III qed jiġu emendati kif ġej:

                     1.

                     L-Anness I jinbidel b’dan li ġej:

                        “ANNESS I

                           Il-Pajjiżi terzi u l-impjanti tal-oriġini, l-Istati membri destinatarji, l-istazzjonijiet ta’ spezzjoni fil-fruntiera tal-ewwel dħul fl-unjoni u l-fabbriki fotografiċi approvati

                                    Il-Pajjiż terz tal-oriġini

                                    L-impjanti tal-oriġini

                                    Stat Membru destinatarju

                                    Stazzjon ta’ spezzjoni fil-fruntiera tal-ewwel dħul fl-Unjoni

                                    Fabbriki fotografiċi approvati

                                    Il-Ġappun

                                                Nitta Gelatin Inc.

                                                2-22 Futamata

                                                Yao-City, Osaka

                                                581 – 0024 Il-Ġappun

                                                Jellie Co. ltd.

                                                7-1, Wakabayashi 2-Chome,

                                                Wakabayashi-ku,

                                                Sendai-city, Miyagi,

                                                982 Il-Ġappun

                                                NIPPI Inc. Gelatin Division

                                                1 Yumizawa-Cho

                                                Fujinomiya City Shizuoka

                                                418 – 0073 Il-Ġappun

                                    L-Olanda

                                    Rotterdam

                                                FUJIFILM Europe B.V.,

                                                Oudenstaart 1

                                                5047 TK Tilburg,

                                                L-Olanda

                                                Nitta Gelatin Inc.

                                                2-22 Futamata

                                                Yao-City, Osaka

                                                581 – 0024, Il-Ġappun

                                    Ir-Renju Unit

                                    Liverpool Felixstowe

                                                Kodak Ltd Headstone Drive, Harrow, MIDDX

                                                HA4 4TY,

                                                Ir-Renju Unit

                                    Ir-Repubblika Ċeka

                                    Hamburg

                                                FOMA BOHEMIA spol. s r.o.

                                                Jana Krušinky 1604

                                                501 04 Hradec Králove,

                                                Ir-Repubblika Ċeka

                                    L-Istati Uniti tal-Amerika

                                                Eastman Gelatine Corporation,

                                                227 Washington Street,

                                                Peabody, MA, 01960 L-Istati Uniti tal-Amerika

                                                Gelita North America,

                                                2445 Port Neal Industrial Road Sergeant Bluff, Iowa, 51054 L-Istati Uniti tal-Amerika

                                    Il-Lussemburgu

                                    Antwerp
                                    Zaventem
                                    Il-Lussemburgu

                                                DuPont Teijin

                                                Luxembourg SA

                                                PO Box 1681

                                                L-1016

                                                Il-Lussemburgu

                                    Ir-Renju Unit

                                    Liverpool
                                    Felixstowe

                                                Kodak Ltd

                                                Headstone Drive,

                                                Harrow, MIDDX HA4 4TY,

                                                Ir-Renju Unit

                                                Eastman Gelatine Corporation, 227 Washington Street,

                                                Peabody, MA, 01960 L-Istati Uniti tal-Amerika

                                    Ir-Repubblika Ċeka

                                    Hamburg

                                                FOMA BOHEMIA spol. s r.o.

                                                Jana Krušinky 1604

                                                501 04 Hradec Králove,

                                                Ir-Repubblika Ċeka’”

                     (2)

                     L-Anness III għandu jinbidel b’dan li ġej:

                        “ANNESS III

                           MUDELLI TAĊ-ĊERTIFIKATI TAS-SAĦĦA GĦALL-IMPORTAZZJONI MINN PAJJIŻI TERZI TA’ ĠELATINA TEKNIKA GĦALL-UŻU MILL-INDUSTRIJA FOTOGRAFIKA

                           Noti

                                    (a)

                                    Ċertifikati veterinarji għall-importazzjoni ta’ ġelatina teknika għall-użu mill-industrija fotografika għandhom jiġu prodotti mill-pajjiż li jesporta, ibbażati fuq il-mudell li jidher f’dan l-Anness III. Għandu jkun fihom l-attestazzjonijiet li huma meħtieġa għal kull pajjiż terz u, skont il-każ, dawk il-garanziji supplementari li huma meħtieġa għall-pajjiżi terzi li jesportaw jew parti minnhom.

                                    (b)

                                    L-oriġinali ta’ kull ċertifikat għandu jikkonsisti minn paġna waħda, iż-żewġ naħat, jew fejn tinħtieġ aktar kitba, għandu jkun f’tali forma li l-paġni kollha li hemm bżonn ikunu parti magħquda b’mod integrat u li ma jistax jinqasam.

                                    (c)

                                    Għandu jitfassal f’mill-inqas wieħed mill-ilsna uffiċjali tal-Istat Membru tal-UE li fih għandha titwettaq l-ispezzjoni fl-istazzjon ta’ spezzjoni fuq il-fruntiera tal-UE u tal-Istat Membru tal-UE destinatarju. Madankollu, dawn l-Istati Membri jistgħu jippermettu ilsna oħra, jekk meħtieġ, akkumpanjati minn traduzzjoni uffiċjali.

                                    (d)

                                    Jekk għal raġunijiet ta’ identifikazzjoni tal-oġġetti tal-kunsinna, jinhemżu paġni supplimentari maċ-ċertifikat, dawn il-paġni għandhom jitqiesu wkoll parti miċ-ċertifikat oriġinali permezz tal-applikazzjoni tal-firma u t-timbru tal-veterinarju uffiċjali li qed jiċċertifika, fuq kull paġna.

                                    (e)

                                    Meta ċ-ċertifikat, inkluzi t-tabelli supplimentari msemmija f’d), jinkludi aktar minn paġna waħda, kull paġna għandha tingħata numru -(numru tal-paġna) minn (numru totali ta’ paġni)– fil-qiegħ u għandha jkollha n-numru tal-kodiċi taċ-ċertifikat, li jkun ġie magħżul mill-awtorità kompetenti, fil-parti ta’ fuq tagħha.

                                    (f)

                                    L-oriġinali taċ-ċertifikat irid jimtela u jiġi ffirmat mill-veterinarju uffiċjali. B’dan il-mod, l-awtoritajiet kompetenti tal-pajjiż li jkun qed jesporta għandhom jiżguraw li jiġu segwiti l-prinċipji taċ-ċertifikazzjoni ekwivalenti għal dawk stipulati fid-Direttiva tal-Kunsill 96/93/KE.

                                    (g)

                                    Il-kulur tal-firma għandu jkun differenti minn dak tat-test stampat. L-istess regola tapplika għal timbri oħra għajr dawk ibbuzzati fil-karta jew marka tal-ilma.

                                    (h)

                                    Iċ-ċertifikat oriġinali għandu jakkumpanja l-kunsinna fl-istazzjon ta’ spezzjoni tal-UE fuq il-fruntiera sakemm tasal sal-fabbrika fotografika destinatarja.

                        Test ta 'immaġni

                           Parti I: Dettalji tal-kunsinja mibgħuta
                           ĊERTIFIKAT TAS-SAĦĦA
                           għall-ġelatina teknika mhux maħsuba għall-konsum mill-bniedem għall-użu mill-industrija fotografika, maħsuba għad-dispaċċ lejn l-Unjoni
                           PAJJIŻ
                           Iċ-ċertifikat veterinarju għall-UE
                           I.1. Kunsinnatur
                           Isem
                           Indirizz
                           Tel.Nru
                           I.2. Numru ta' ċertifikat ta' riferenza
                           I.2.a.
                           I.3. Awtorità Centrali kompetenti
                           I.4. Awtorità lokali kompetenti
                           I.5. Destinatarju
                           Isem
                           Indirizz
                           Kodiċi Postali
                           Tel.Nru
                           I.6.
                           I.7. Pajjiż ta' origini
                           Kodiċi ISO
                           I.8. Reġjun ta' oriġini
                           Kodiċi
                           I.9. Pajjiż ta' destinazzjoni
                           Kodiċi ISO
                           I.10. Reġjun ta' destinazzjoni
                           Kodiċi
                           I.11. Pajjiż ta' oriġini/Pajjiz ta' hsad
                           Isem
                           Numru approvat
                           Indirizz
                           I.12.
                           I.13. Post ta' tgħabija
                           I.14. Data ta' tluq
                           I.15. Mezz ta' trasport
                           Ajruplan
                           Vaxxel
                           Vagun
                           Vejikolu tat-triq
                           Oħrajn
                           Identifikazzjoni
                           Referenzi Dokumentarji:
                           I.16. BIP tad-dħul fl-UE
                           I.17. Nru.(Nri) tas-CITES
                           I.18. Deskrizzjoni tal-prodott
                           I.19. Kodiċi tal-Komodità (Kodiċi CN)
                           35.03
                           I.20. Numru/Kwantità
                           I.21. Temperatura ta' prodotti
                           Ambjent
                           Mkessah
                           Friżat
                           I.22. Numru ta' pakketti
                           I.23. Identifikazzjoni tal-kontenitur/Numru ta' siġill
                           I.24. Tip ta' ippakkettar
                           I.25. Prodotti ċċertifikati
                           Uzu tekniku
                           I.26.
                           I.27. Għall-importazzjoni jew l-ammissjoni fl-UE
                           I.28. Identifikazzjoni tal-prodotti
                           Speċi
                           (Isem xjentifiku)
                           Numru tal-approvazzjoni tal-istabbilimenti impjant tal-manifattura
                           Piż nett
                           Numru tal-baċċ

                        Test ta 'immaġni

                           Parti II: Ċertifikazzjoni
                           PAJJIŻ
                           Ġelatina teknika mhux maħsuba għall-konsum mill-bniedem biex tintuża mill-industrija fotografika
                           II. TAGĦRIF DWAR IS-SAĦĦA
                           II.a. Numru ta’ referenza taċ-ċertifikat
                           II.b.
                           II.1. Attestazzjoni tas-saħħa
                           Jien, l-uffiċjal li hawn taħt qed niffirma, niddikjara li qrajt u fhimt ir-Regolament (KE) Nru 1774/2002 (1) u niċċertifika li l-ġelatina fotografika deskritta hawn fuq:
                           II.1.1. tikkonsisti esklużivament minn ġelatina fotografika għall-użi fotografiċi u mhix maħsuba għal xi skop ieħor;
                           II.1.2. ġiet ippreparata u maħżuna f’impjant approvat, ivvalidat u sorveljat mill-awtorità kompetenti skont l-Artikolu 18 tar-Regolament (KE) Nru 1774/2002, li ma jipproduċix ġelatina għall-ikel, l-għalf jew użi tekniċi oħra maħsuba għad-dispaċċ lejn l-Unjoni;
                           II.1.3. ġiet ippreparata mill-prodotti sekondarji tal-annimali li jaqgħu taħt il-Kategorija 3 u/jew mill-kolonna vertebrali bovina kklassifikata bħala materjal tal-Kategorija 1;
                           II.1.4. tġeżwret, ġiet ippakkjata, inħażnet u ġiet trasportata f’kundizzjonijiet iġjeniċi sodisfaċenti;
                           II.1.5. ġiet prodotta bi proċess li jiżgura li l-materja prima tkun:
                           (a) ipproċessata bil-Methodu 1 (2) tal-Kapitolu III tal-Anness V tar-Regolament (KE) Nru 1774/2002 jew
                           (b) suġġetta għal:
                           (i) trattament bl-aċidu għal tal-inqas jumejn, ħasil bl-ilma u trattament b’soluzzjoni alkalina għal tal-inqas 20 jum; il-pH għandu jiġi aġġustat u l-materjal imsaffi permezz ta’ filtrazzjoni u sterilizzazzjoni f’temperatura ta’ 138-140 °C għal 4 sekondi; jew
                           (ii) trattament bl-alkali għal tal-anqas jumejn, ħasil bl-ilma u trattament b’soluzzjoni tal-aċidu għal 10-12-il siegħa; il-pH għandu jiġi aġġustat u l-materjal imsaffi permezz ta’ filtrazzjoni u sterilizzazzjoni f’temperatura ta’ 138-140 °C għal 4 sekondi
                           II.1.6. tgeżwret u ġiet ippakkjata f’materjal tat-tgeżwir u pakketti li jkollhom il-kliem ĠELATINA FOTOGRAFIKA GĦALL-INDUSTRIJA FOTOGRAFIKA BISS’.
                           Noti
                           Parti I:
                           Kaxxa ta’ referenza I.5: Id-destinazzjoni maħsuba għall-ġelatina fotografika tista’ tkun biss ir-Repubblika Ċeka, il-Lussemburgu, l-Olanda jew ir-Renju Unit.
                           Kaxxa ta’ referenza I.9: Pajjiż destinatarju: applikabbli biss għar-Repubblika Ċeka, il-Lussemburgu, l-Olanda jew ir-Renju Unit.
                           Kaxxa ta’ referenza I.15: Numru tar-reġistrazzjoni (vagun ferrovjarju jew kontejner u trakkijiet), numru tat-titjira (mezz tal-ajru) jew isem (bastiment); għandu jingħata tagħrif separat fil-każ tal-ħatt u t-tagħbija mill-ġdid.
                           Kaxxa ta’ referenza I.23: Identifikazzjoni tal-kontejner/numru tas-siġill: fejn applikabbli biss.
                           Parti II:
                           (1) ĠU L 273, 10.10.2002, p. 1.
                           (2) Il-Metodu 1 hu kif ġej:
                           ‘Riduzzjoni
                           1. Jekk id-daqs tal-partikola tal-prodotti sekondarji tal-annimali li jkunu se jiġu pproċessati jkun ta’ iktar minn 50 millimetru, id-daqs tal-prodotti sekondarji tal-annimali għandu jitnaqqas bl-użu tat-tagħmir adattat, b’tali mod li d-daqs tal-partikola wara r-riduzzjoni ma jkunx ta’ iktar minn 50 millimetru. L-effettività tat-tagħmir trid tiġi spezzjonata kuljum u l-kundizzjoni tagħha dokumentata. Jekk spezzjonijiet jiżvelaw l-eżistenza ta’ partikoli li huma akbar minn 50 millimetru, il-proċess irid jitwaqqaf u jridu jsiru tiswijiet qabel ma jerġa’ jinbeda l-proċess.
                           Ħin, temperatura u pressjoni
                           2. Wara r-riduzzjoni, il-prodotti sekondarji tal-annimali għandhom jissaħħnu sa temperatura fil-qalba ta’ iktar minn 133 °C għal tal-anqas 20 minuta mingħajr waqfien bi pressjoni (assoluta) ta’ tal-anqas 3 bar prodotta minn fwar issaturat; it-trattament tat-tisħin jista’ jiġi applikat bħala l-uniku proċess jew bħala proċess ta’ qabel jew ta’ wara l-fażi ta’ sterilizzazzjoni.
                           3. L-ipproċessar jista’ jsir jew b’sistemi ta’ gruppi jew b’sistemi kontinwi.’
                           Il-firma u t-timbru għandhom ikunu b’kulur differenti minn dak tal-kliem stampat.
                           Nota għall-persuna responsabbli mit-tagħbija fl-UE: dan iċ-ċertifikat huwa maħsub għal skopijiet veterinarji biss u għandu jakkumpanja l-kunsinna sa ma tasal sal-fabbrika fotografika destinatarja mill-post ta’ spezzjoni fuq il-fruntiera.
                           Veterinarju uffiċjali jew spettur uffiċjali
                           Isem (b’ittri kbar):
                           Kwalifika u titlu:
                           Data:
                           Firma:
                           Timbru”


title: Deċiżjoni tal-Awtorità ta’ Sorveljanza tal-EFTA Nru 397/09/COL tal- 14 ta’ Ottubru 2009 li temenda, għat-tnejn u sebgħin darba, ir-regoli proċedurali u sostanttivi fil-qasam tal-għajnuna mill-Istat billi tintroduċi kapitolu ġdid dwar l-għajnuna mill-Istat lill-kumpaniji tal-ġestjoni tal-bastimenti

text:
               1.12.2011

               MT

               Il-Ġurnal Uffiċjali tal-Unjoni Ewropea

               L 318/51

         DEĊIŻJONI TAL-AWTORITÀ TA’ SORVELJANZA TAL-EFTA
   Nru 397/09/COL
   tal-14 ta’ Ottubru 2009
   li temenda, għat-tnejn u sebgħin darba, ir-regoli proċedurali u sostanttivi fil-qasam tal-għajnuna mill-Istat billi tintroduċi kapitolu ġdid dwar l-għajnuna mill-Istat lill-kumpaniji tal-ġestjoni tal-bastimenti
   L-AWTORITÀ TA’ SORVELJANZA TAL-EFTA (1),
   WARA LI KKUNSIDRAT il-Ftehim dwar iż-Żona Ekonomika Ewropea (2), u partikolarment l-Artikoli 61 u 63 u l-Protokoll 26 tiegħu,
   WARA LI KKUNSIDRAT il-Ftehim bejn l-Istati tal-EFTA dwar il-Ħolqien ta’ Awtorità ta’ Sorveljanza u Qorti tal-Ġustizzja (3), u partikolarment l-Artikolu 24 u l-Artikolu 5(2)(b) tiegħu,
   BILLI taħt l-Artikolu 24 tal-Ftehim dwar is-Sorveljanza u l-Qorti, l-Awtorità għandha ddaħħal fis-seħħ id-dispożizzjonijiet tal-Ftehim taż-ŻEE dwar l-għajnuna mill-Istat,
   BILLI taħt l-Artikolu 5(2)(b) tal-Ftehim tas-Sorveljanza u l-Qorti, l-Awtorità għandha toħroġ avviżi jew linji gwida dwar kwistjonijiet trattati fil-Ftehim taż-ŻEE, jekk dak il-Ftehim jew il-Ftehim tas-Sorveljanza u l-Qorti jipprovdu hekk espressament jew jekk l-Awtorità tqis li hu meħtieġ,
   FILWAQT LI TFAKKAR ir-Regoli Proċedurali u Sostantivi fil-Qasam tal-Għajnuna mill-Istat adottati fid-19 ta’ Jannar 1994 mill-Awtorità (4),
   BILLI, fl-10 ta’ Ġunju 2009, il-Kummissjoni tal-Komunitajiet Ewropej (minn hawn ’il quddiem il-Kummissjoni tal-KE) addottat Komunikazzjoni li tipprovdi gwida dwar l-għajnuna mill-Istat lill-kumpaniji tal-ġestjoni tal-bastimenti (5),
   BILLI din il-Komunikazzjoni hija wkoll rilevanti għaż-Żona Ekonomika Ewropea,
   BILLI applikazzjoni uniformi tar-regoli tal-għajnuna mill-Istat taż-ŻEE għandha tkun żgurata fiż-Żona Ekonomika Ewropea kollha,
   BILLI, skont punt II taħt it-titolu “ĠENERALI” fl-aħħar tal-Anness XV tal-Ftehim taż-ŻEE, l-Awtorità għandha tadotta, wara konsultazzjoni mal-Kummissjoni, atti li jikkorrispondu ma’ dawk li kienu adottati mill-Kummisssjoni Ewropea,
   WARA LI KKONSULTAT mal-Kummissjoni Ewropea,
   WARA LI KKONSULTAT mal-Istati tal-EFTA permezz ta’ ittra datata 31 ta’ Awwissu 2009 (Avvenimenti Nru 526393, 526395 u 526367),
   ADOTTAT DIN ID-DEĊIŻJONI:
   Artikolu 1
   Il-Linji Gwida Dwar l-Għajnuna mill-Istat għandhom jiġu emendati billi jiġi introdott kapitolu ġdid dwar il-gwida dwar għajnuna mill-Istat lill-kumpaniji tal-ġestjoni tal-bastimenti. Il-Kapitolu l-ġdid jinsab f’Anness I ta’ din id-Deċiżjoni.
   Artikolu 2
   Il-verżjoni bl-Ingliż biss hija awtentika.

      Magħmul fi Brussell, l-14 ta’ Ottubru 2009.

            Għall-Awtorità tas-Sorveljanza tal-EFTA

         Per SANDERUD

            President

         Kristján Andri STEFÁNSSON

            Membru tal-Kulleġġ

      (1)  Minn hawn ’il quddiem imsejħa l-Awtorità.

      (2)  Minn hawn ’il quddiem imsejjaħ il-Ftehim taż-ŻEE.

      (3)  Minn hawn ’il quddiem imsejjaħ il-Ftehim dwar is-Sorveljanza u l-Qorti.

      (4)  Il-Linji Gwida għall-applikazzjoni u l-interpretazzjoni tal-Artikoli 61 u 62 tal-Ftehim dwar iż-ŻEE u l-Artikolu 1 tal-Protokoll 3 tal-Ftehim dwar is-Sorveljanza u l-Qorti, adottati u maħruġa mill-Awtorità fid-19 ta’ Jannar 1994, ippubblikati f’Il-Ġurnal Uffiċjali tal-Unjoni Ewropea (minn hawn ’il quddiem imsejjaħ ĠU) L 231 tat-3 ta’ Settembru 1994 p. 1 u s-Supplimenti ŻEE Nru 32 tat-3 ta’ Settembru 1994 p. 1. Minn hawn ’il quddiem imsejħa l-Linji Gwida dwar l-Għajnuna mill-Istat. Il-verżjoni aġġornata tal-Linji Gwida dwar l-Għajnuna mill-Istat hija ppubblikata fuq is-sit tal-Internet tal-Awtorità: http://www.eftasurv.int/state-aid/legal-framework/state-aid-guidelines/

      (5)  ĠU C 132, 11.6.2009, p. 6.

      ANNESS

         GWIDA DWAR L-GĦAJNUNA LILL-KUMPANIJI TAL-ĠESTJONI TAL-BASTIMENTI

      1.   Ambitu tal-applikazzjoni

      Dan il-Kapitolu jittratta dwar l-eliġibbiltà tal-maniġers tal-ekwipaġġ u dawk tekniċi ta’ bastimenti fir-rigward tat-tnaqqis tat-taxxa tal-kumpaniji jew inkella l-applikazzjoni tat-taxxa fuq it-tunnellaġġ skont it-Taqsima 3.1 tal-Kapitolu dwar l-Għajnuna mill-Istat għat-trasport marittimu (1) (minn hawn ’il quddiem “il-Linji Gwida Marittimi”). Ma tittrattax dwar għajnuna mill-Istat għal maniġers kummerċjali ta’ bastimenti. Dan il-Kapitolu japplika għall-ġestjoni tal-ekwipaġġ u għall-ġestjoni teknika irrispettivament minn jekk jingħatawx individwalment jew flimkien lill-istess bastiment.
      2.   Introduzzjoni

      2.1.   Kuntest Ġenerali

      Il-Linji Gwida Marittimi jipprovdu għall-possibbiltà li l-kumpaniji tal-ġestjoni tal-bastimenti jikkwalifikaw għat-taxxa fuq it-tunnellaġġ jew arranġamenti fiskali oħra għal kumpaniji tat-tbaħħir (Taqsima 3.1). Madanakollu, l-eliġibbiltà hija ristretta għall-forniment konġunt kemm ta’ ġestjoni teknika kif ukoll ta’ ġestjoni tal-ekwipaġġ għall-istess bastiment (“ġestjoni sħiħa”), filwaqt li dawn l-attivitajiet mhumiex eliġibbli għat-taxxa fuq it-tunnellaġġ jew għal arranġamenti fiskali oħra meta jingħataw fuq livell individwali.
      Il-Linji Gwida Marittimi jistipulaw li l-Awtorità tas-Sorveljanza tal-EFTA (minn hawn ’il quddiem “l-Awtorità”) se teżamina l-effetti tal-Linji Gwida fuq il-ġestjoni tal-bastimenti wara tliet snin (2). Dan il-Kapitolu jippreżenta r-riżultati ta’ din il-valutazzjoni l-ġdida kif ukoll konklużjonijiet dwar l-eliġibbiltà tal-kumpaniji tal-ġestjoni tal-bastimenti għall-għajnuna mill-Istat.
      2.2.   Il-ġestjoni tal-bastimenti

      Il-kumpaniji tal-ġestjoni tal-bastimenti huma entitajiet li jipprovdu servizzi differenti lis-sidien tal-bastimenti, bħalma huma l-istħarriġ tekniku, r-reklutaġġ u t-taħriġ tal-ekwipaġġ, il-ġestjoni tal-ekwipaġġ u l-operat tal-bastiment. Hemm tliet kategoriji prinċipali ta’ servizzi tal-ġestjoni tal-bastimenti: il-ġestjoni tal-ekwipaġġ, il-ġestjoni teknika u l-ġestjoni kummerċjali.
      Il-ġestjoni tal-ekwipaġġ tikkonsisti, b’mod partikolari, fit-trattament tal-kwistjonijiet kollha marbuta mal-ekwipaġġ, bħall-għażla u r-reklutaġġ ta’ baħħara kkwalifikati kif xieraq, il-ħruġ tas-salarji, l-iżgurar tal-adegwatezza tal-għadd ta’ ħaddiema fuq il-bastimenti, il-kontroll taċ-ċertifikati tal-baħħara, il-forniment ta’ poloz tal-assigurazzjoni li jkopru l-baħħara kontra l-inċidenti u d-diżabilità, il-forniment tal-arranġamenti għall-ivvjaġġar u għall-viżi, it-trattament ta’ talbiet mediċi, il-valutazzjoni tal-prestazzjoni tal-baħħara u f’ċerti każijiet, it-taħriġ tagħhom. Il-ġestjoni tal-ekwipaġġ tirrappreżenta bil-qabda l-akbar parti tal-industrija tal-ġestjoni tal-bastimenti madwar id-dinja kollha.
      Il-ġestjoni teknika tikkonsisti fl-iżgurar li l-bastiment ikun tajjeb għall-baħar u l-konformità sħiħa mar-rekwiżiti tekniċi kif ukoll ta’ sikurezza u sigurtà. B’mod partikolari il-maniġer tekniku huwa responsabbli għat-teħid tad-deċiżjonijiet dwar it-tiswija u l-manutenzjoni ta’ bastiment. Il-ġestjoni teknika tirrappreżenta parti sinifikanti mill-industrija tal-ġestjoni tal-bastimenti għalkemm parti ħafna iżgħar mill-ġestjoni tal-ekwipaġġ.
      Il-ġestjoni kummerċjali tikkonsisti fil-promozzjoni u l-iżgurar fil-bejgħ tal-kapaċità tal-bastimenti, permezz tan-noleġġ tal-bastimenti, teħid ta’ riżervazzjonijiet għat-tagħbija jew passiġġieri, l-iffaċilitar tal-kummerċjalizzazzjoni u l-ħatra ta’ aġenti. Il-ġestjoni kummerċjali tirrappreżenta parti żgħira ħafna mill-industrija tal-ġestjoni tal-bastimenti. Sal-lum l-Awtorità ma għandhiex għad-dispożizzjoni tagħha l-informazzjoni kollha dwar il-ġestjoni kummerċjali. Il-ġestjoni kummerċjali għalhekk mhix qed tiġi indirizzata f’dan il-Kapitolu.
      Bħal kwalunkwe attività marittima, il-ġestjoni tal-bastimenti hija min-natura tagħha stess negozju globali. Fin-nuqqas ta’ liġi internazzjonali li tirregola l-ġestjoni tal-bastimenti minn partijiet terzi, l-istandards f’dan il-qasam ġew konklużi fi ħdan il-qafas ta’ ftehimiet tal-liġi privata (3).
      Fiż-ŻEE, il-ġestjoni tal-bastimenti fil-biċċa l-kbira tagħha ssir f’Ċipru. Madanakollu, jeżistu kumpaniji tal-ġestjoni tal-bastimenti fir-Renju Unit, il-Ġermanja, id-Danimarka, il-Belġju u l-Pajjiżi l-Baxxi. Barra miż-ŻEE, il-kumpaniji tal-ġestjoni tal-bastimenti huma stabbiliti l-aktar f’Hong Kong, Singapore, l-Indja, l-Emirati Għarab Magħquda u l-Istati Uniti tal-Amerika.
      2.3.   Ħarsa lejn il-kundizzjonijiet tal-eliġibbiltà għall-kumpaniji tal-ġestjoni tal-bastimenti

      Mill-addozzjoni tal-Linji Gwida Marittimi f’Marzu 2004, daħlu għadd ta’ pajjiżi marittimi fiż-ŻEE, fosthom Ċipru, li għandha l-akbar industrija tal-ġestjoni tal-bastimenti fid-dinja.
      L-adeżjoni ta’ Ċipru u l-ħidma preliminari tiegħu biex jikkonforma mal-Linji Gwida Marittimi, kif ukoll studju li sar minn konsorzju għall-amministrazzjoni ta’ dak l-Istat taż-ŻEE (4), ikkontribwixxew għal għarfien aktar sħiħ dwar din l-attività u l-evoluzzjoni tagħha. Żdied aktar għarfien partikolarment fir-rigward tar-rabta bejn il-ġestjoni teknika u tal-ekwipaġġ fuq naħa, u fuq in-naħa l-oħra t-tbaħħir, kif ukoll dwar il-possibbiltà li l-maniġers tekniċi u/jew tal-ekwipaġġ jistgħu jgħinu fil-ksib tal-għanijiet tal-Linji Gwida Marittimi.
      3.   Valutazzjoni tal-eliġibbiltà tal-kumpaniji tal-ġestjoni tal-bastimenti

      B’differenza mis-servizzi relatati mal-baħar, il-ġestjoni tal-bastimenti hija attività ta’ qofol standard għat-trasportaturi marittimi, li normalment tingħata minnhom stess. Il-ġestjoni tal-bastimenti hija waħda fost l-attivitajiet l-aktar karatteristiċi tal-operaturi tal-bastimenti. Illum, madankollu, f’ċerti każijiet din tinħareġ b’kuntratt lil kumpaniji ta’ partijiet terzi għall-ġestjoni tal-bastimenti. Huwa minħabba r-rabta bejn il-ġestjoni tal-bastimenti u t-tbaħħir li l-kumpaniji ta’ partijiet terzi għall-ġestjoni tal-bastimenti jkunu operaturi professjonali bl-istess bażi ta’ esperjenza bħas-sidien tal-bastimenti, għalkemm imqassma skont l-ispeċjalizzazzjoni tagħhom, u li joperaw fl-istess ambjent kummerċjali. Is-sidien tal-bastimenti huma l-uniċi klijenti tal-kumpaniji tal-ġestjoni tal-bastimenti.
      Fuq dan l-isfond il-Kummissjoni tqis li l-għoti tal-ġestjoni tal-bastimenti f’idejn partijiet terzi ma għandux jiġi ppenalizzat fiskalment fir-rigward tal-ġestjoni tal-bastimenti fi ħdan il-kumpanija stess, sakemm il-kumpaniji tal-ġestjoni tal-bastimenti ma jilħqux l-istess rekwiżiti li huma applikabbli għas-sidien tal-bastimenti u sakemm il-forniment tal-għajnuna lil dawk ta’ qabel ma jikkontribwixxix għall-ksib tal-għanijiet tal-Linji Gwida bl-istess mod bħall-forniment tal-għajnuna lis-sidien tal-bastimenti.
      Partikolarment l-Kummissjoni tqis li, proprju minħabba l-ispeċjalizzazzjoni tagħhom u minħabba n-natura tal-kummerċ prinċipali tagħhom, il-kumpaniji tal-ġestjoni tal-bastimenti jistgħu jikkontribwixxu b’mod sostanzjali għall-ksib tal-għanijiet tal-Linji Gwida, Partikolarment l-ksib ta’ “trasport marittimu effiċjenti, sikur u li jiffavorixxi l-ambjent” u l-“konsolidazzjoni tar-raggruppament marittimu stabbilit mill-Istati Membri” (5).
      4.   Estensjoni tal-Eliġibbiltà għall-Għajnuna mill-Istat lill-Kumpaniji tal-ġestjoni tal-bastimenti

      Fuq il-bażi ta’ dak li ġie spjegat fit-Taqsima 3 hawn fuq, l-Awtorità tawtorizza taħt l-Artikolu 61(3)(c) tal-Ftehim taż-ŻEE, rifużjoni fiskali għall-kumpaniji tal-ġestjoni tal-bastimenti, kif imsemmi fit-Taqsima 3.1 tal-Linji Gwida Marittimi, fir-rigward ta’ ekwipaġġ konġunt jew separat u tal-ġestjoni teknika tal-bastimenti, sakemm il-kundizzjonijiet stabbiliti f’Taqsimiet 5 u 6 ta’ dan il-Kaptitolu jiġu sodisfatti.
      5.   Kundizzjonijiet ta’ Eliġibbiltà Applikabbli kemm għall-Maniġers Tekniċi kif ukoll għall-Maniġers tal-Ekwipaġġ

      Sabiex jikkwalifikaw għall-għajnuna l-kumpaniji tal-ġestjoni tal-bastimenti għandu jkollhom ness ċar maż-ŻEE u l-ekonomija tagħha, f’konformità mat-Taqsima 3.1. tal-Linji Gwida Marittimi. Barra dan, għandhom jikkontribwixxu għall-għanijiet tal-Linji Gwida Marittimi, bħal dawk stabbiliti fit-Taqsima 2.2 tal-imsemmija Linji Gwida. Maniġers tekniċi u tal-ekwipaġġ huma eliġibbli għall-għajnuna mill-Istat, sakemm il-bastimenti li jiġġestixxu jkunu f’konformità mar-rekwiżiti stabbiliti fit-Taqsima 5.1 sa 5.4 ta’ dan il-Kapitolu. L-attivitajiet eliġibbli għandhom isiru kompletament fit-territorju taż-ŻEE.
      5.1.   Kontribut għall-ekonomija u x-xogħol fi ħdan iż-ŻEE

      In-ness ekonomiku maż-ŻEE tiġi ppruvata mill-fatt li l-ġestjoni tal-bastiment issir fit-territorju ta’ wieħed jew aktar mill-Istati taż-ŻEE u li prinċipalment ċittadini taż-ŻEE ikunu impjegati fl-attivitajiet ibbażati fuq l-art jew fuq il-bastimenti.
      5.2.   In-ness ekonomiku bejn il-bastimenti ġestiti u ż-ŻEE

      Il-kumpaniji tal-ġestjoni tal-bastimenti jistgħu jibbenefikaw mill-għajnuna mill-Istat fir-rigward ta’ bastimenti li jkunu kompletament ġestiti mit-territorju taż-ŻEE, irrispettivament ta’ jekk il-ġestjoni tiġix provduta internament jew jekk tkunx parzjalment jew totalment iddelegata lil waħda jew iktar kumpaniji ta’ ġestjoni tal-bastimenti.
      Madanakollu, peress li l-kumpaniji ta’ ġestjoni tal-bastimenti m’għandhomx il-kontroll sħiħ tal-klijenti tagħhom, ir-rekwiżit preċitat huwa meqjus sodisfatt jekk minn tal-inqas żewġ terzi tat-tunellaġġ tal-bastimenti ġestiti jkun ġestit mit-territorju taż-ŻEE. It-tunellaġġ żejjed ta’ dak il-perċentwali li ma jkunx kompletament ġestit miż-ŻEE ma jkunx eliġibbli (6).
      5.3.   Il-konformità mal-istandards internazzjonali u Komunitarji

      Il-kumpaniji tal-ġestjoni tal-bastimenti jkunu eliġibbli jekk il-bastimenti kollha u l-ekwipaġġi li jiġġestixxu jikkonformaw mal-istandards internazzjonali u r-rekwiżiti tad-dritt Komunitarju jkunu sodisfatti, b’mod partikolari dwak li jirrigwardaw is-sikurezza, is-sigurtà, it-taħriġ u ċ-ċertifikazzjoni tal-baħħara, il-prestazzjoni marittima u l-kundizzjonijiet tax-xogħol abbord.
      5.4.   Ir-rekwiżit dwar is-sehem ta’ reġistrazzjoni tal-Istati (rabta tal-bandiera)

      Ir-rekwiżit dwar is-sehem ta’ reġistrazzjoni tal-Istati, kif stabbilit fit-tmien paragrafu taq-Taqsima 3.1 tal-Linji Gwida Marittimi japplika għall-kumpaniji tal-ġestjoni tal-bastimenti. Is-sehem ta’ reġistrazzjoni tal-Istat taż-ŻEE li għandha titqies bħala punt ta’ riferiment huwa dak tal-jum li fih dan il-Kapitolu ġie adottat. Għall-kumpaniji ġodda l-punt ta’ riferiment għandu jiġi kalkulat sena wara d-data li fiha bdew l-attività.
      6.   Rekwiżiti addizzjonali għal maniġers tal-ekwipaġġ

      6.1.   It-taħriġ tal-baħħara

      Maniġers tal-ekwipaġġ li huma eliġibbli għall-għajnuna mill-Istat sakemm il-baħħara kollha li jaħdmu abbord il-bastimenti ġestiti huma edukati, mħarrġa u għandhom ċertifikat ta’ kompetenza f’konformità mal-Konvenzjoni tal-Organizzazzjoni Marittima Internazzjonali dwar l-Istandrds ta’ Taħriġ, Ċertifikazzjoni u Żamma tal-Ħin tal-Baħħara, 1978, kif emendata (STCW), u li temmew b’suċċess it-taħriġ għas-sigurtà personali abbord bastiment. Barra dan, il-maniġers tal-ekwipaġġ ikunu eliġibbli jekk jissodisfaw ir-rekwiżiti tal-iSTWC u tad-dritt Komunitarju fir-rigward tar-responsabbiltajiet tal-kumpaniji.
      6.2.   Il-kundizzjonijiet soċjali

      Sabiex ikunu eliġibbli għall-għajnuna mill-Istat, il-maniġers tal-ekwipaġġ għandhom jiżguraw li fuq il-bastimenti ġestiti kollha d-dispożizzjonijiet tal-Konvenzjoni tax-Xogħol Marittimu, 2006, tal-Konvenzjoni Internazzjonali tax-Xogħol (“MLC”) (7), jiġu implimentati bis-sħiħ min dak li jimpjega lill-baħħar, kemm jekk huwa s-sid tal-bastiment u kemm jekk huma kumpaniji tal-ġestjoni tal-bastimenti. Il-kumpaniji tal-ġestjoni tal-bastimenti għandhom jiżguraw, b’mod partikolari, li d-dispożizzjonijiet tal-MLC li jirrigwardaw il-ftehim tal-impjieg tal-baħħar (8), minħabba t-telf jew l-għarqa tal-bastiment (9) kura medika (10), responsabbiltà tas-sid tal-bastiment inkluż il-ħlas tal-pagi f’każ ta’ inċident jew mard (11), u ripatrijazzjoni (12) jiġu applikati kif jixraq.
      Il-maniġers tal-ekwipaġġ għandhom ukoll jiżguraw li l-istandards internazzjonali li jirrigwardaw is-sigħat tax-xogħol u s-sigħat ta’ mistrieħ stabbiliti mil-MLC jiġu kompletament segwiti.
      Fl-aħħar, sabiex ikunu eliġibbli, il-maniġers tal-ekwipaġġ għandhom jipprovdu wkoll sigurtà finanzjarja biex jiżguraw kumpens f’każ ta’ mewt jew diżabbiltà fit-tul ta’ baħħara minħabba korriment fuq il-post tax-xogħol, mard jew periklu.
      7.   Kalkoli tat-Taxxa

      Ukoll f’każ ta’ kumpaniji tal-ġestjoni tal-bastimenti l-Awtorità għandha tapplika l-prinċipju stabilit fil-Linji Gwida Marittimi, li skonthom, sabiex tiġi evitata d-distorsjoni, se tawtorizza biss skemi li jagħtu lok ta’ piż tat-taxxa omoġenju madwar l-istati tal-ŻEE għall-istess attività jew l-istess tunellaġġ. Dan ifisser li l-eżenzjoni totali jew skemi ekwivalenti ma jkunux awtorizzati (13).
      It-taxxa li għandha tintuża għal kumpaniji tal-ġestjoni tal-bastimenti tista’ ovvjament ma tkunx l-istess bħal dik applikata għas-sidien tal-bastimenti peress, fir-rigward ta’ bastiment speċifiku, l-introjtu tal-kumpaniji tal-ġestjoni tal-bastimenti huwa ħafna inqas minn dak tas-sid tal-bastiment. Skont l-istudju msemmi fit-Taqsima 2.3, kif ukoll in-notifiki li waslu fl-imgħoddi, il-bażi tat-taxxa li għandha tiġi applikata għall-kumpaniji tal-ġestjoni tal-bastimenti għandha tkun aprossimattivament ta’ 25 % (f’termini ta’ tunellaġġ jew profitti teoretiċi) ta’ dak li japplika għal sid ta’ bastiment għall-istess bastiment jew tunellaġġ. L-Awtorità għalhekk, titlob li perċentwali ta’ mhux inqas minn 25 % tiġi applikata taħt l-iskemi tat-taxxa tat-tunellaġġ għall-ġestjoni tal-bastimenti (14).
      Jekk kumpaniji tal-ġestjoni tal-bastimenti jagħmlu attivitajiet li mhux eliġibbli għall-għajnuna mill-Istat taħt il-Kapitolu preżenti, għandhom iżommu kontabilità separata għal dawk l-attivitajiet.
      F’każ li kumpaniji tal-ġestjoni tal-bastimenti jissubappaltaw parti mill-attività lil partijiet terzi, dawn tal-aħħar ma jkunux eliġibbli għall-għajnuna mill-Istat.
      8.   Applikazzjoni u reviżjoni

      L-Awtorità għandha tapplika l-gwida provduta f’dan il-Kapitolu mid-data tal-adozzjoni.
      Għajnuna mill-Istat lill-kumpaniji tal-ġestjoni tal-bastimenti għandhom jiġu inklużi fir-reviżjoni ġenerali tal-Linji Gwida Marittimi bħalma hu previst fit-Taqsima 13 ta’ dawn tal-aħħar.

         (1)  Disponibbli fuq is-sit tal-Internet tal-Awtorità ta’ Sorveljenza tal-EFTA fuq http://www.eftasurv.int/state-aid/legal-framework/state-aid-guidelines/

         (2)  Ara n-nota tal-qiegħ tal-paġna dwar il-Linji Gwida Marittimi.

         (3)  Eżempju partikolari huwa l-“BIMCO’s Standard Ship Management Agreement SHIPMAN 98” li ta’ sikwit jintuża fir-relazzjonijiet bejn il-kumpaniji tal-ġestjoni tal-bastimenti u s-sidien tal-bastimenti.

         (4)  Study on Ship Management in Cyprus and in the European Union tal-31 ta’ Mejju 2008, li twettaq mill-gvern Ċiprijott b’konsorzju taħt id-direzzjoni tal-Vienna University of Economics and Business Administration.

         (5)  Taqsima 2.2 tal-Linji Gwida Marittimi:

         (6)  Filwaqt li l-fatt li ma jkunx jikkonforma mar-regola taż-2/3 ma jaffettwax l-eleġibbiltà tal-kumpanija tal-ġestjoni tal-bastimenti bħala tali.

         (7)  Ta’ min wieħed ifakkar li s-sħab soċjali Ewropej adottaw ftehim li jadotta l-parti relevanti tal-Konvenzjoni dwar ix-Xogħol Marittimu 2006 li ddaħħlet fil-liġi Komunitarja bid-Direttiva tal-Kunsill 2009/13/KE tas-16 ta’ Frar 2009 li timplimenta l-Ftehim konkluż mill-Assoċjazzjonijiet Ewropej tas-Sidien tal-Bastimenti tal-Komunità Ewropea (ECSA) u l-Federazzjoni Ewropea tal-Ħaddiema tat-Trasport (ETF) dwar il-Konvenzjoni dwar ix-Xogħol Marittimu, 2006 u li temenda d-Direttiva 1999/63/KE (ĠU L 124, 20.5.2009, p. 30). Id-Direttiva 2009/13/KE qiegħda fil-proċess li tiġi inkorporata fit-Trattat taż-ŻEE.

         (8)  Regolament 2.1 u Standard A2.1 (Ftehim ta’ impjieg ta’ baħħar) tal-Intestatura 2 tal-MLC.

         (9)  Ibid. Regolament 2.6 u Standard A2.6 (Ftehim ta’ impjieg ta’ baħħar) tal-Intestatura 2 tal-MLC.

         (10)  Regolament 4.1 u Standard A4.1 (Kura medika abbord bastiment u responsabbiltà tas-sidien tal-bastiment fuq l-art); Regolament 4.3 u A4.3 (Saħħa u sigurtà u prevenzjoni tal-inċidenti); Regolament 4.3 u A4.3 (Aċċess għal faċilitajiet tal-welfer ibbażati fuq l-art) tal-Intestatura 4.

         (11)  Ibid. Regolament 4.2 u Standard A4.2 (Responsabbiltà tas-Sid tal-bastiment) tal-Intestatura 4.

         (12)  Ibid. Regolament 2.5 u Standard A2.5 (Ripatrijazzjoni) tal-Intestatura 2.

         (13)  L-Awtorità tieħu din l-opportunità fi ħdan il-kapitolu preżenti tal-Linji Gwida tagħha sabiex tenfasizza li l-mekkaniżmu użat biex jikkalkula t-taxxa li għandha titħallas kemm mill-kumpaniji tal-ġestjoni tal-bastimenti u kif ukoll mis-sidien hija bħala tali irrilevanti; B’mod partikolari, huwa irrilevanti jekk tiġi jew ma tiġix applikata sistema bbażata fuq profitt teoretiku.

         (14)  Is-sid tal-bastiment, jekk ikun eliġibbli, jibqa’ responsabbli għat-taxxa tat-tunellaġġ kollha.